ประกาศกระทรวงการคลัง เรื่อง การกำหนดระบบการชำระเงินภายใต้การกำกับ
ประกาศกระทรวงการคลัง
เรื่อง
การกำหนดระบบการชำระเงินภายใต้การกำกับ[๑]
 

อาศัยอำนาจตามความในมาตรา ๑๒ แห่งพระราชบัญญัติระบบการชำระเงิน พ.ศ.
๒๕๖๐ รัฐมนตรีว่าการกระทรวงการคลังโดยคำแนะนำของธนาคารแห่งประเทศไทยออกประกาศกำหนดให้ระบบการชำระเงินที่มีลักษณะตามที่ระบุไว้ในประกาศนี้
เป็นระบบการชำระเงินภายใต้การกำกับ

ข้อ ๑ ในประกาศนี้
ผู้ใช้บริการของระบบ หมายความว่า
ผู้ใช้บริการที่เป็นสมาชิกและยินยอมผูกพันตามหลักเกณฑ์ในการใช้บริการระบบการชำระเงิน
หน่วยงานของรัฐ หมายความว่า กระทรวง ทบวง กรม
ส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค
ราชการส่วนท้องถิ่น หน่วยงานอิสระของรัฐ
และหน่วยงานอื่นตามที่ธนาคารแห่งประเทศไทยประกาศกำหนด

ข้อ ๒ การประกอบธุรกิจให้บริการระบบการชำระเงิน
ที่มีลักษณะการให้บริการที่เป็นการสนับสนุนการทำธุรกรรมในระบบการเงินและระบบเศรษฐกิจโดยรวมของประเทศ
หรือมีความเชื่อมโยงและชำระดุลผ่านระบบบาทเนตซึ่งเป็นระบบโครงสร้างพื้นฐานหลักของประเทศ
หรือมีผู้ใช้บริการของระบบตั้งแต่ ๓
รายขึ้นไปที่อาจทำให้มีความเสี่ยงต่อระบบการเงินและระบบเศรษฐกิจโดยรวมหรือกระทบต่อความเชื่อมั่นของสาธารณชน
หรือเสถียรภาพและความมั่นคงของระบบการชำระเงินดังต่อไปนี้
เป็นระบบการชำระเงินภายใต้การกำกับที่ต้องขออนุญาต
๒.๑ การให้บริการระบบโอนเงินรายย่อยระหว่างผู้ใช้บริการของระบบ (Inter - institution Fund Transfer System) ที่เป็นศูนย์กลางหรือจุดเชื่อมต่อรับส่งข้อมูลรายการชำระเงินทางอิเล็กทรอนิกส์ระหว่างผู้ใช้บริการของระบบ
หรือทำหน้าที่ให้บริการการหักบัญชี เพื่อให้ผู้ใช้บริการของระบบสามารถให้บริการฝาก
ถอน โอน และการชำระเงินแก่ลูกค้า
๒.๒ การให้บริการระบบเครือข่ายบัตร (Payment Card Network) ซึ่งได้แก่ บัตรเครดิต บัตรเดบิต
เงินอิเล็กทรอนิกส์ หรือบัตรอิเล็กทรอนิกส์อื่นใด
โดยเป็นระบบที่เป็นศูนย์กลางหรือจุดเชื่อมต่อรับส่งข้อมูลรายการชำระเงินทางอิเล็กทรอนิกส์ระหว่างผู้ใช้บริการของระบบ
ให้บริการการหักบัญชี และให้บริการด้านการตลาดภายใต้ชื่อทางธุรกิจของตน
เพื่อให้ผู้ใช้บริการของระบบซึ่งเป็นผู้ออกบัตรและผู้ให้บริการแก่ผู้รับบัตรในประเทศไทยสามารถให้บริการการชำระเงินจากบัตรดังกล่าว
๒.๓ การให้บริการระบบการชำระดุล (Settlement System) ที่ให้บริการการชำระดุลแก่ผู้ใช้บริการของระบบ
โดยทำการหักเงินจากบัญชีเงินฝากของผู้ใช้บริการของระบบซึ่งมีฐานะเป็นลูกหนี้
หรือรับชำระหนี้โดยวิธีอื่นใดตามที่ตกลงกัน
แล้วปรับบัญชีเงินฝากของผู้ใช้บริการของระบบซึ่งมีฐานะเป็นเจ้าหนี้
หรือชำระเงินด้วยวิธีอื่นใด เพื่อให้หนี้ดังกล่าวระงับไป
ทั้งนี้ ลักษณะการให้บริการตามวรรคหนึ่ง
ไม่รวมถึงลักษณะการให้บริการที่หน่วยงานของรัฐเป็นผู้ให้บริการ

ข้อ ๓ ผู้ซึ่งให้บริการระบบการชำระเงินที่มีลักษณะตามหลักเกณฑ์ที่กำหนดให้ต้องขออนุญาตตามประกาศฉบับนี้อยู่ในวันที่ประกาศนี้มีผลใช้บังคับ
ถ้าประสงค์จะประกอบกิจการต่อไป ให้ยื่นคำขออนุญาตต่อธนาคารแห่งประเทศไทยภายใน ๑๒๐
วันนับตั้งแต่วันที่ประกาศนี้มีผลใช้บังคับ ทั้งนี้ เมื่อได้ยื่นคำขออนุญาตแล้ว
ให้ดำเนินกิจการต่อไปได้จนกว่ารัฐมนตรีจะมีคำสั่งเป็นอย่างอื่น

ข้อ ๔ ประกาศนี้ให้ใช้บังคับตั้งแต่วันที่ ๑๗
เมษายน ๒๕๖๑ เป็นต้นไป


ประกาศ ณ วันที่ ๑๗ เมษายน พ.ศ. ๒๕๖๑
อภิศักดิ์ ตันติวรวงศ์
รัฐมนตรีว่าการกระทรวงการคลัง






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๑/๑๗ เมษายน ๒๕๖๑